পশতুন জাতি

**পশতুন জাতি** (; আ-ধ্ব-ব:[Pəx̌tānə́]) বা **পশতু জাতি** একটি ইরানীয় নৃগোষ্ঠী যাদের মাতৃভূমি মধ্য এশিয়া ও দক্ষিণ এশিয়াতে অবস্থিত। এই নৃগোষ্ঠীটির মাতৃভাষাটি হল পশতু ভাষা, যা একটি পূর্ব ইরানীয় ভাষা। এছাড়া আফগানিস্তানের নৃগোষ্ঠীগত পশতুনেরা ফার্সি ভাষার একটি উপভাষা দারি ভাষাটিকে দ্বিতীয় ভাষা হিসেবে ব্যবহার করে। অন্যদিকে ভারতীয় উপমহাদেশ তথা দক্ষিণ এশিয়াতে বসবাসকারী পশতুন জাতির লোকেরা হিন্দি-উর্দু ভাষাকে দ্বিতীয় ভাষা হিসেবে ব্যবহার করে। তবে পশতুনদের একটি তাৎপর্যমূলক সংখ্যক অংশ প্রথম ভাষা বা মাতৃভাষা হিসেবেই ফার্সি বা হিন্দি-উর্দুতে কথা বলে। পশতুন জাতির জনসংখ্যা আনুমানিক ৬ কোটি ৩০ লক্ষ প্রাক্কলন করা হলেও এই সংখ্যাটি বিতর্কিত, কারণ ১৯৭৯ খ্রিস্টাব্দের রুশ-আফগান যুদ্ধের পর থেকে আফগানিস্তানের কোনও সরকারী জনগণনা বা আদমশুমারি অনুষ্ঠিত হয়নি। পশতুন বংশোদ্ভূত লোকদেরকে ভারতীয় উপমহাদেশের বিভিন্ন ভাষায় (যেমন হিন্দি বা উর্দু ভাষায়) **পাঠান** নামেও নির্দেশ করা হতে পারে। ঐতিহাসিকভাবে পশতুন জাতিকে **আফগান জাতি** হিসেবেও বর্ণনা করা হত, তবে বর্তমানে "আফগান" শব্দটিকে একটি নাগরিকত্বসূচক বিশেষণ হিসেবে আফগানিস্তানের সব নাগরিককে বোঝানো হয় এবং পশতুনদেরকে আফগানিস্তানের সংখ্যাগরিষ্ঠ নৃগোষ্ঠী হিসেবে গণ্য করা হয় (আফগানিস্তানে তাজিক জাতি, হাজারা জাতি ও উজবেক জাতির লোকেরা আরও তিনটি প্রধান নৃগোষ্ঠী গঠন করেছে)।

পশতুনদের মাতৃভূমি মূলত দক্ষিণ আফগানিস্তান ও উত্তর-পশ্চিম পাকিস্তান; ফলে জাতিটি দুইটি ভিন্ন সার্বভৌম দেশে বিভক্ত হয়ে গেছে। কখনও কখনও এই দুইটি পশতুন অধ্যুষিত এলাকাকে একত্রে পশতুনিস্তান অঞ্চল হিসেবে ডাকা হতে পারে, যেখানে সিংহভাগ পশতুনদের বাস। এই মূল মাতৃভূমি থেকে ইতিহাসের বিভিন্ন পর্বে পৃথিবীর অন্যত্র পশতুনদের বিক্ষিপ্ত উদ্বাসন ঘটেছে। এইসব বিক্ষিপ্ত উদ্বাসিত পশতুন সম্প্রদায়ের মধ্যে পাকিস্তানের সিন্ধু প্রদেশ ও পাঞ্জাব প্রদেশ (বিশেষত করাচী ও লাহোর নগরীতে) এবং ভারতের উত্তর প্রদেশ রাজ্যের রোহিলখণ্ড অঞ্চলে (ও দিল্লী ও মুম্বইয়ের মতো প্রধান নগরীগুলিতে) বসবাসকারী পশতুন সম্প্রদায়গুলি বিশেষভাবে উল্লেখ্য। এছাড়া সাম্প্রতিককালে পারস্য বা আরব উপসাগরের আরব রাষ্ট্রগুলিতে (মূলত সংযুক্ত আরব আমিরাতে) বৃহত্তর দক্ষিণ এশীয় বিক্ষিপ্ত উদ্বাসিত সম্প্রদায়গুলির অংশ হিসেবে একটি পশতুন উদ্বাসিত সম্প্রদায় গঠিত হয়েছে।

পশতুন জাতির লোকেরা আফগানিস্তানের বৃহত্তম নৃগোষ্ঠী; তারা দেশটির জনসংখ্যার প্রায় ৪৮% গঠন করেছে। আফগানিস্তানের প্রতিষ্ঠালগ্ন থেকেই পশতুনরা দেশটির আধিপত্য বিস্তারকারী নৃ-ভাষিক গোষ্ঠী। অধিকন্তু, পশতুনরা প্রতিবেশী রাষ্ট্র পাকিস্তানের দ্বিতীয় বৃহত্তম নৃগোষ্ঠী। তারা পাকিস্তানের জনসংখ্যার ১৫% থেকে ১৮% গঠন করেছে এবং তাদেরকে দেশটির পাঁচটি প্রধান নৃ-ভাষিক গোষ্ঠীর একটি হিসেবে গণ্য করা হয়। বৃহত্তর আন্তর্জাতিক পর্যায়ে পশতুনরা বিশ্বের ২৬তম বৃহত্তম নৃগোষ্ঠী এবং বিশ্বের বৃহত্তম খণ্ডভিত্তিক বংশমূলক নৃগোষ্ঠী। বর্তমানে প্রায় ৩৫০ থেকে ৪০০টি পশতুন উপজাতি ও গোত্র আছে বলে প্রাক্কলন করা হয়। ​শের শাহ সুরির মৃত্যুর পর উত্তর ভারতে তাঁর উত্তরাধিকারীদের মধ্যে অন্তর্দ্বন্দ্ব শুরু হয়। ১৫৫৫ সালে পানিপথের দ্বিতীয় যুদ্ধের প্রেক্ষাপটে মুঘলরা পুনরায় শক্তিশালী হয়ে উঠলে, শের শাহের দুর্ধর্ষ 'সুর' বাহিনীর একটি বড় অংশ কোণঠাসা হয়ে পড়ে। এই যোদ্ধারা ছিলেন মূলত পশতুন, আফগান ও পাঞ্জাবী বংশোদ্ভূত। মুঘলদের সাঁড়াশি আক্রমণ এড়াতে তাঁরা গঙ্গা ও ব্রহ্মপুত্র নদীবাহিত পথ ধরে পূর্ব বাংলার ভাটি অঞ্চলের দিকে অগ্রসর হন। তাঁদের কাছে এই দুর্গম অঞ্চলটি ছিল নিরাপদ আত্মগোপন এবং নতুন করে শক্তি সঞ্চয়ের আদর্শ স্থান। ​তৎকালীন পূর্ব বাংলার দক্ষিণ-পশ্চিমাঞ্চল (বর্তমান পিরোজপুর ও তৎসংলগ্ন এলাকা) ছিল মূলত সুন্দরবনের অংশ এবং অসংখ্য নদ-নদী দ্বারা বিচ্ছিন্ন একটি ব্রাত্য ভূমি। এই সর্দার যোদ্ধারা যখন এখানে পৌঁছান, তখন এটি কোনো সাধারণ জনপদ ছিল না। সলিম উদ দ্বীন সর্দার ও ফিরোজ উদ দ্বীন সর্দার তাঁদের সামরিক অভিজ্ঞতাকে কাজে লাগিয়ে নিচের পদ্ধতিগুলোতে বসতি স্থাপন করেন:

জলপথ ও উচ্চভূমি নির্বাচন: তাঁরা নদীর তীরে এমন সব উঁচু স্থান বা 'চর' নির্বাচন করতেন যেখান থেকে শত্রুর নৌবহরের ওপর নজর রাখা যায়। পিরোজপুরের সি আই পাড়া অঞ্চলটি ছিল এমনই একটি কৌশলগত স্থান।

জঙ্গল হাসিল (বন পরিষ্কার): এই যোদ্ধারা তলোয়ার ছেড়ে কুঠার হাতে তুলে নেন। তাঁরা বিশাল বনভূমি পরিষ্কার করে কৃষিযোগ্য জমি তৈরি করেন। ইতিহাসবিদরা একে 'সৈনিক-কৃষক' (Soldier-Peasant) মডেল বলে অভিহিত করেন।

দুর্ভেদ্য প্রতিরক্ষা ব্যবস্থা: তাঁরা সাধারণ বাড়ির পরিবর্তে মাটির উঁচু ঢিবি এবং চারদিকে পরিখা (Moat) খনন করে বসতি গড়ে তুলতেন। তাঁদের প্রতিটি বাড়ি বা 'পুর' ছিল এক একটি ছোট দুর্গ। ​পিরোজপুরের এই সর্দাররা কখনোই দিল্লির আনুগত্য স্বীকার করেননি। তাঁরা নিজেদের অঞ্চলে নিজস্ব বিচার ব্যবস্থা এবং শাসন কাঠামো কায়েম করেছিলেন। তাঁদের এই স্বাধীনচেতা স্বভাবের কারণেই:

বারো ভূঁইয়াদের আমলে তাঁরা শক্তিশালী মিত্র হিসেবে আবির্ভূত হন।

জলাভূমি ও নদীবহুল ভূখণ্ডের কারণে মুঘল অশ্বারোহী বাহিনী এই সর্দারদের বসতিতে আক্রমণ করতে ভয় পেত।

পরবর্তীকালে ব্রিটিশরা এই অঞ্চলে নীল চাষ বা কর আদায়ে ব্যাপক বাধার সম্মুখীন হয়, যার মূলে ছিল সর্দারদের সেই আদি লড়াকু রক্ত। ​এই যোদ্ধারা যেখানেই বসতি স্থাপন করেছেন, সেই স্থানের নাম দিয়েছেন "পুর"। এটি কেবল গ্রাম বা শহর বোঝাতে নয়, বরং 'অভেদ্য সামরিক দুর্গ' হিসেবে ব্যবহৃত হতো। পিরোজপুরের প্রতিটি সর্দার বাড়ি মূলত এক একটি স্বাধীন রাষ্ট্র হিসেবে কাজ করত। তাঁদের ভাষা ও সংস্কৃতিতে ফারসি ও পশতু শব্দের প্রভাব দীর্ঘকাল টিকে ছিল, যা পরবর্তীকালে স্থানীয় বাংলার সাথে মিলে এক অনন্য আঞ্চলিক রূপ ধারণ করে।

## উল্লেখযোগ্য ব্যক্তিত্ব

* বাহলুল খান লোদি - লোদী সাম্রাজ্য প্রতিষ্ঠাতা
* সিকান্দার লোদি - দিল্লির লোদি বংশীয় সুলতান
* শের শাহ সুরি - সুরি সাম্রাজ্য প্রতিষ্ঠাতা
* ইবরাহিম লোদি -  লোদি রাজবংশের শেষ সুলতান।
* আহমদ শাহ দুররানি -  দুররানি সাম্রাজ্যের প্রতিষ্ঠাতা
* ওয়াজির আকবর খান - আফগানিস্তানের আমির
* আমানউল্লাহ খান - আফগানিস্তানের আমির
* খলিলুল্লাহ খলিলি - *আফগানিস্তানের বিংশ শতাব্দির প্রধানতম কবি*
* মধুবালা - ভারতীয় অভিনেত্রী
* আশরাফ গনি - আফগানিস্তানের রাষ্ট্রপতি
* ইমরান খান - পাকিস্তানের বর্তমান প্রধানমন্ত্রী
* শহীদ আফ্রিদি - পাকিস্তানি ক্রিকেটার
* ফখর জামান - পাকিস্তানি আন্তর্জাতিক ক্রিকেটার
* ইফতিখার আহমেদ - পাকিস্তানি আন্তর্জাতিক ক্রিকেটার 
* রশীদ খান - আফগানিস্তানের আন্তর্জাতিক ক্রিকেটার 
* শাহীন আফ্রিদি - পাকিস্তানি আন্তর্জাতিক ক্রিকেটার
* মুহাম্মদ ওমর - তালেবান নেতা এবং আফগানিস্তান ইসলামী আমিরাতের প্রথম আমির

## তথ্যসূত্র

বিষয়শ্রেণী:পাকিস্তানের জাতিগোষ্ঠী
বিষয়শ্রেণী:আফগানিস্তানের জাতিগোষ্ঠী
বিষয়শ্রেণী:ভারতের জাতিগোষ্ঠী
বিষয়শ্রেণী:ইরানি নৃতাত্ত্বিক গোষ্ঠী
বিষয়শ্রেণী:পশতু ব্যক্তি
বিষয়শ্রেণী:দক্ষিণ এশীয় জনগোষ্ঠী